Avainsanat

Tiivistelmä



Avainsanat

1 Tavaroiden vapaa liikkuvuus - Määrälliset rajoitukset - Vaikutukseltaan vastaavien toimenpiteiden käsite - Tavaramerkin haltijalle jäsenvaltiossa asetettu kielto käyttää merkkiä tietyntyyppisten tuotteiden myynnissä - Samalla tavaramerkillä varustettuja, toisesta jäsenvaltiosta peräisin olevia samantyyppisiä tuotteita koskeva myyntikielto

(EY:n perustamissopimuksen 30 artikla)

2 Tavaroiden vapaa liikkuvuus - Määrälliset rajoitukset - Vaikutukseltaan vastaavat toimenpiteet - Tietyllä tavaramerkillä varustettujen tietyntyyppisten tuotteiden laillinen myynti jäsenvaltiossa - Tietyllä tavaramerkillä varustettujen tuotteiden tuonti- ja myyntikielto toisessa jäsenvaltiossa - Yksinomaan ainoalle tuontioikeutta käyttävälle yritykselle asetettu kielto - Kielto, jota ei voida hyväksyä - Kiellon perusteltavuus - Kyse ei ollut suojelusta vilpillistä kilpailua vastaan - Kaikkia taloudellisia toimijoita koskeva kielto - Kiellon hyväksyttävyys - Kiellon perusteltavuus - Kuluttajien suojeleminen tavaramerkin harhaanjohtavalta vaikutukselta - Suojelemisen edellytykset

(EY:n perustamissopimuksen 30 ja 36 artikla)

3 Jäsenvaltioiden lainsäädännön lähentäminen - Tavaramerkit - Direktiivi 89/104/ETY - Tavaramerkin laillinen käyttö jäsenvaltiossa tietyntyyppisten tuotteiden myynnissä - Tämän tavaramerkin käyttämiskielto samantyyppisten tuotteiden myynnissä toisessa jäsenvaltiossa - Kiellon hyväksyttävyys - Kiellon perusteltavuus - Tavaramerkin haltijalle merkin harhaanjohtavan vaikutuksen vuoksi asetettu merkin käyttämiskielto

(Neuvoston direktiivin 89/104/ETY 12 artiklan 2 kohdan b alakohta)

Tiivistelmä

4 Silloin kun tavaramerkin haltijaa on kielletty myymästä tietyntyyppisiä, tällä tavaramerkillä varustettuja tuotteita jäsenvaltiossa, sellainen määräys, jolla samantyyppisiä ja samalla tavaramerkillä varustettuja tuotteita toisesta jäsenvaltiosta tuova yritys määrätään lopettamaan tuotteiden myynti, on perustamissopimuksen 30 artiklassa tarkoitettu tuonnin määrällisiä rajoituksia vaikutukseltaan vastaava toimenpide. Tällöin näet kauppiaat, jotka kuitenkin haluavat myydä kyseisellä merkillä varustettuja tuotteita, voivat hankkia niitä itselleen ainoastaan tuomalla niitä maahan; siten määräys, jolla näiden tuotteiden myynti määrätään lopetettavaksi, merkitsee käytännössä tuotteiden tuonnin estämistä ja se on siten yhteisön sisäisen kaupan este.

5 Perustamissopimuksen 30 ja 36 artiklaa on tulkittava siten, että niiden kanssa on ristiriidassa se, että vilpillistä kilpailua vastaan annettavaan suojaan vedotaan tarkoituksessa kieltää yritystä käyttämästä hyväkseen oikeuttaan tuoda jäsenvaltioon siellä myytäväksi tietyllä tavaramerkillä varustettuja sellaisesta toisesta jäsenvaltiosta peräisin olevia tuotteita, jossa niitä myydään laillisesti, silloin kun muilla taloudellisilla toimijoilla on tämä sama oikeus, olkoonkin että ne eivät sitä käytä.

Sitä vastoin näiden artiklojen kanssa ei ole ristiriidassa se, että sellaisesta toisesta jäsenvaltiosta, jossa tuotteita myydään laillisesti, peräisin olevien tuotteiden myynti kielletään kaikilta taloudellisilta toimijoilta kuluttajansuojan perusteella edellyttäen, että tämä kielto on välttämätön kuluttajansuojan varmistamiseksi, että kielto on asianmukaisessa suhteessa tähän päämäärään ja että tätä päämäärää ei voida saavuttaa toimenpiteillä, jotka lievemmin rajoittaisivat yhteisön sisäistä kauppaa. Arvioidessaan näiden edellytysten täyttymistä kansallisen tuomioistuimen on erityisesti tarkasteltava, onko kuluttajien harhaanjohtamista koskeva vaara riittävän vakava, jotta sillä voisi olla etusija tavaroiden vapaan liikkuvuuden vaatimuksiin nähden. Tältä osin on nimittäin mahdollista, että jäsenvaltioiden välisten kielellisten, sosiaalisten ja kulttuurillisten erojen vuoksi merkki, joka ei ole omiaan johtamaan kuluttajaa harhaan yhdessä jäsenvaltiossa, voi olla sitä toisessa jäsenvaltiossa.

6 Jäsenvaltioiden tavaramerkkilainsäädännön lähentämisestä annetun ensimmäisen neuvoston direktiivin 89/104/ETY 12 artiklan 2 kohdan b alakohtaa on tulkittava siten, että sen kanssa ei ole ristiriidassa se, että sellaisesta toisesta jäsenvaltiosta, jossa tuotteita myydään laillisesti, peräisin olevien tuotteiden myynti kielletään sillä perusteella, että tuotteet on varustettu tavaramerkillä, jonka käyttö on nimenomaisesti kielletty sen haltijalta siinä jäsenvaltiossa, johon tuotteet tuodaan, koska merkin on siellä katsottu olevan omiaan johtamaan kuluttajia harhaan. Direktiivin mukaan jäsenvaltiot näet saavat päättää, onko sellaisen tavaramerkin, jonka sen haltija on menettänyt, käyttö kiellettävä ja miltä osin.